รัฐบาลไทย-ข่าวทำเนียบรัฐบาล-การบูรณะและอนุรักษ์อาคารราชวัลลภ คาดว่าจะทำการเปิดอาคารอย่างเป็นทางการภายในเดือนกุมภาพันธ์ 2561
วันพฤหัสบดีที่ 30 พฤศจิกายน 2560
การบูรณะและอนุรักษ์อาคารราชวัลลภ คาดว่าจะทําการเปิดอาคารอย่างเป็นทางการภายในเดือนกุมภาพันธ์ 2561
นายการุณ สกุลประดิษฐ์ ปลัดกระทรวงศึกษาธิการ เปิดเผยความคืบหน้าโครงการบูรณะและอนุรักษ์อาคารราชวัลลภ กระทรวงศึกษาธิการ ซึ่งดําเนินการบูรณะและก่อสร้างโดยมูลนิธิพระบรมราชานุสรณ์ฯ ร่วมกับสํานักงานทรัพย์สินส่วนพระมหากษัตริย์ และกรมศิลปากร
30 พฤศจิกายน 2560 - นายการุณ สกุลประดิษฐ์ ปลัดกระทรวงศึกษาธิการ เปิดเผยความคืบหน้าโครงการบูรณะและอนุรักษ์อาคารราชวัลลภ กระทรวงศึกษาธิการ ซึ่งดําเนินการบูรณะและก่อสร้างโดยมูลนิธิพระบรมราชานุสรณ์ฯ ร่วมกับสํานักงานทรัพย์สินส่วนพระมหากษัตริย์ และกรมศิลปากร คาดว่าจะทําการเปิดอาคารอย่างเป็นทางการภายในเดือนกุมภาพันธ์ 2561
นายการุณ สกุลประดิษฐ์กล่าวว่าวังจันทรเกษม อาคารราชวัลลภ กระทรวงศึกษาธิการ แต่เดิมเป็นวังที่พระบาทสมเด็จพระจุลจอมเกล้าเจ้าอยู่หัว (รัชกาลที่ 5) ทรงพระราชทานให้เป็นที่ประทับของสมเด็จพระบรมโอรสาธิราช เจ้าฟ้ามหาวชิราวุธ สยามมกุฎราชกุมาร (รัชกาลที่ 6) แต่เนื่องจากตอนเริ่มสร้างวังแห่งนี้พระบาทสมเด็จพระจุลจอมเกล้าเจ้าอยู่หัวเสด็จสวรรคต พระบาทสมเด็จพระมงกุฎเกล้าเจ้าอยู่หัวจึงมีพระราชดําริให้ดําเนินการสร้างต่อ เมื่อสร้างเสร็จทรงโปรดเกล้าให้ใช้เป็นโรงเรียนการเรือนและเป็นสถานพยาบาลสําหรับข้าราชการ บริพาร รวมทั้งเป็นที่ทําการของกรมมหรสพ ต่อมาในสมัยพระบาทสมเด็จพระปรเมนทรมหาอานันทมหิดล พระอัฐมรามาธิบดินทร (รัชกาลที่ 8) ได้ยกวังจันทรเกษมให้เป็นอาคารที่ทําการของกระทรวงธรรมการ ซึ่งต่อมาเปลี่ยนชื่อเป็นกระทรวงศึกษาธิการ
จนกระทั่งปี 2559 กระทรวงศึกษาธิการเห็นว่าอาคารราชวัลลภมีสภาพทรุดโทรมลงตามกาลเวลาทั้งโครงสร้างหลังคาชํารุด ปลวกกินโครงและวัสดุมุงหลังคา บานประตู หน้าต่าง วัสดุปูพื้น ผนัง สีอาคารทั้งภายในและภายนอก ลวดลายประดับตกแต่งอาคาร ระบบระบายน้ํา และภูมิทัศน์โดยรอบเสื่อมสภาพ เพราะไม่เคยมีการบูรณะครั้งใหญ่ นับตั้งแต่มีการก่อสร้างขึ้นเป็นเวลานานกว่า 108 ปี
จึงได้กําหนดให้มีการบูรณะและอนุรักษ์อาคารราชวัลลภให้มีความแข็งแรงมั่นคงโดยท่านผู้หญิงบุตรี วีระไวทยะ ประธานมูลนิธิพระบรมราชานุสรณ์พระบาทสมเด็จพระมงกุฎเกล้าเจ้าอยู่หัวในพระบรมราชูปถัมภ์ เป็นประธานอํานวยการในการอนุรักษ์ ซึ่งมูลนิธิพระบรมราชานุสรณ์ฯ ร่วมกับกรมศิลปากร และสํานักงานทรัพย์สินส่วนพระมหากษัตริย์ ได้ร่วมกันบูรณะอาคารราชวัลลภเป็นครั้งใหญ่ โดยเปลี่ยนหลังคา ฝ้าทั้งหมด ระบบไฟฟ้าประปา รวมถึงขูดผนัง เพื่อฉาบปูนที่กันความชื้น ทาสี ซ่อมพื้นไม้ให้คงสภาพเดิมไว้มากที่สุด โดยชั้นล่างจะมีพิพิธภัณฑ์และนิทรรศการเคลื่อนที่ ห้องสมุด ซึ่งได้รับการสนับสนุนจากโรงเรียนวชิราวุธวิทยาลัย ที่สําคัญอาคารแห่งนี้จะใช้ระบบทันสมัยในการประหยัดพลังงานอีกด้วย
งบประมาณในการบูรณะและปรับปรุงอาคารราชวัลลภครั้งนี้มีจํานวนทั้งสิ้น 277,820,000 บาทโดยได้รับความร่วมมือสนับสนุนงบประมาณจากสํานักงานสลากกินแบ่งรัฐบาลสํานักงานทรัพย์สินส่วนพระมหากษัตริย์ รวมทั้งเงินบริจาคจากผู้มีจิตศรัทธา ส่วนที่เหลือกระทรวงศึกษาธิการได้อนุมัติใช้งบประมาณราชการในการจัดซื้อเฟอร์นิเจอร์และผ้าม่านในสํานักงานเพิ่มเติมเท่านั้น ส่วนเฟอร์นิเจอร์โบราณที่ตั้งอยู่ในปัจจุบันได้รับบริจาคจากมูลนิธิพระบรมราชานุสรณ์ พระบาทสมเด็จพระมงกุฎเกล้าเจ้าอยู่หัวในพระบรมราชูปถัมภ์
สําหรับบุคคลและหน่วยงานที่มีจิตศรัทธาร่วมบริจาคในการบูรณะอาคารราชวัลลภ กระทรวงศึกษาธิการครั้งนี้ มีจํานวนทั้งสิ้น 249,160,800 บาท ดังนี้
• สํานักงานทรัพย์สินส่วนพระมหากษัตริย์ 30 ล้านบาท
• บริษัท ปูนซีเมนต์ไทย จํากัด (มหาชน) 2 ล้านบาท
• ธนาคารออมสิน จํากัด (มหาชน) 300,000 บาท
• ธนาคารกรุงไทย จํากัด (มหาชน) 200,000 บาท
• สํานักงานสลากกินแบ่งรัฐบาล 185,600,000 บาท
• เครือเจริญโภคภัณฑ์ 10 ล้านบาท
• มูลนิธิสิริวัฒนภักดี 5 ล้านบาท
• บริษัท ฤทธา จํากัด 1 ล้านบาท
• วชิราวุธวิทยาลัย 15 ล้านบาท
• ผู้ให้การสนับสนุนรายย่อย 60,800 บาท
กระทรวงศึกษาธิการ จึงขอขอบคุณผู้ให้การสนับสนุนและผู้เกี่ยวข้องทุกท่าน ซึ่งมีส่วนสําคัญที่ทําให้สถานที่แห่งนี้เป็นสถานที่ทรงคุณค่า ได้รับการอนุรักษ์ให้คงสภาพเดิมไว้ให้มากที่สุด และจะเป็นสถานที่ทํางานที่สร้างความภาคภูมิใจให้แก่ข้าราชการ บุคลากรกระทรวงศึกษาธิการ รวมทั้งประชาชนต่อไป โดยคาดว่าจะทําการเปิดอาคารราชวัลลภอย่างเป็นทางการประมาณภายในเดือนกุมภาพันธ์ 2561
บัลลังก์ โรหิตเสถียร:สรุป/เรียบเรียง